Šeliga, Juraj, poslanec NR SR (2022-12-07):
Ďakujem veľmi pekne. Tento parlament zažil historickú chvíľu, že pán poslanec Nemky vystupuje v rozprave. To si ešte nepamätám za tri roky, že by tu odtiaľto hovoril. Ale to len azda ako taký bonmot na úvod. Keď prišla pandémia covidu v roku 2020, tak ministerstvo práce, sociálnych vecí a rodiny po debatách aj so sociálnymi partnermi sa rozhodlo, že sa zmrazia príplatky za prácu v noci. Tá debata nebola jednoduchá, ale mnohí vtedy aj uznali, že vzhľadom na to, že stúpa výška minimálnej mzdy, tak tým pádom sa zmrazia príplatky za prácu v noci. No ale prešli dva roky. Máme po pandémii covidu, chvalabohu, je tu energetická kríza. Na druhej strane do nej vstupuje štát aktívne, že stropuje ceny energií a podáva pomocnú ruku podnikateľom. Preto si myslím, že je správne rozmraziť tieto príplatky. Rozumiem, že podnikateľské prostredie nebude úplne spokojné. Na druhej strane, nebudem vám klamať, ja teda 99 % so stranou SMER nesúhlasím, ale tu musím povedať, že vítam tento návrh. A požiadal som aj koaličných partnerov, aby pri tomto hlasovaní bola zelená karta a aby ho koalícia podporila. Lebo je to hrozne ľudské. Ja si pamätám, a ospravedlňujem sa za to, že som osobný, keď chodila moja matka z nočnej a my sme ráno odchádzali do školy. Alebo keď môj otec teraz chodí z nočnej, ako je to týždeň ťahať nočnú. Alebo ja som na vysokej škole celý, alebo teda časť prvého ročníka chodil na nočnú do fabriky a viem, čo to je robiť v noci. A mnohí z vás ste to zažili. A myslím si, že sa k tomu treba postaviť čelom, že to je naozaj ťažká práca, že to nie je vôbec príjemné celú noc stáť niekde za pásom. A vonkoncom to nie je úplne štandardné. Žiaľbohu, Slovenská republika má jeden z najväčších podielov nočnej práce v rámci európskeho trhu. To je niečo, čo nás tak trošku definuje. Myslím si, že sa to postupne začína otáčať aj vzhľadom na to, ako sa tá ekonomika vyvíja. Ja si vážim všetkých, ktorí prinášajú pracovné miesta na Slovensko. A vonkoncom nevnímam tento návrh zákona ako útok proti nim. Na druhej strane, aj takouto reguláciou tej nočnej práce vytvárame určité prostredie. Vítam to, že aj po rokovaní, a to úplne otvorene priznám, s ministerstvom práce, sociálnych vecí a rodiny, s pánom ministrom Krajniakom, sa podarilo dostať ako keby na stôl kompromis. A ten kompromis spočíva v tom, že páni a dámy z opozície, pán Nemky, pán Susko a ďalší sa rozhodli, že vypustia tie zóny minimálnej mzdy, ktoré by ešte navyšovali minimálnu mzdu. To je vlastne pozmeňujúci návrh, ktorý tu pán kolega predniesol. A rovnako, že hovoria v tom pozmeňujúcom návrhu, že tá nábehová krivka na rozmrazenie tých príplatkov za prácu v noci bude polroka. To znamená, že odteraz si vedia zamestnávatelia naplánovať toho polroka. A rovnako to vidím aj v kontexte toho, že naozaj bohuvďaka za to, že padajú ceny energií na európskych trhoch aktuálne. To znamená, že aj ten výpadok, keď to nabehne od 1. 6., nebude pre nich taký, taký veľký. Samozrejme, budú to cítiť. To nikto nepopiera. A bolo by klamstvo hovoriť, že to nebudú cítiť. Len, prosím, naozaj sa pozrime aj na tých ľudí, ktorí pracujú v noci za pásom. Ja viem, že tá téma je trošku sprofanovaná, že keď pán predseda Fico bol robiť tú nočnú, že ako keby to nabralo nejakú dynamiku nejakého populizmu. Ale každý z vás, ktorý tu sedíte, ktorý ste zažili nočnú alebo vo vašom okolí vidíte tých ľudí, ktorí robia nočnú, tak viete, že to nie je vonkoncom med lízať. Preto opakujem, ja som sa veľmi prihováral napriek protitlaku mojich koaličných partnerov, aby sme tomuto návrhu vyhoveli. To znamená, že je zelená karta a verím, že, že koalícia tento návrh zákona, hoc je opozičný, hoc je zo strany SMER, že ho podporí tak, aby sa tie príplatky rozmrazili. Ďakujem veľmi pekne za pozornosť.